al-Aqsa-moskeen
Store norske leksikon,Geografi,Verdens geografi,Asia,Palestinas geografi
al-Aqsa-moskeen er en moské på Tempelhøyden (Haram al-Sharif på arabisk) i Jerusalem. Den er islams tredje viktigste helligdom, kun overgått av Kaba i Mekka og moskeen i Medina der profeten Muhammed er gravlagt. al-Aqsa-moskeen har også stor politisk betydning og har blant annet gitt navn til den andre intifadaen.
al-Aqsa-moskeen må ikke forveksles med nabobygningen Klippedomen, som også ligger på Tempelhøyden. Klippedomens åttekantform og forgylte kuppel gjør det enkelt å skille den fra moskeen. Navnet Tempelhøyden gjenspeiler at det jødiske tempelet i Jerusalem lå på denne høyden, som er hellig for både muslimer, kristne og jøder. Merk at begrepet al-Aqsa i dagligtale kan referere til hele Tempelhøyden. Historikk Ifølge tradisjonen er al-Aqsa-moskeen reist av kalifen Omar på det stedet han lå i bønn etter den islamske erobringen av Jerusalem i 636. Etter mange ødeleggelser, tilbygg og forandringer utgjør moskeen i dag et mektig syvskipet byggverk med kuppel over midtskipet og mihraben. Den rommer blant annet trepaneler fra 700-tallet.I 1969 ble al-Aqsa-moskeen brannherjet etter ildspåsettelse. Dette ble den direkte foranledningen til grunnleggelsen av Organisasjonen for islamsk samarbeid (OIC). Utenriksministre fra ulike arabiske land møtes regelmessig i OIC for å drøfte viktige arabisk-muslimske anliggender.Ifølge Den israelsk-jordanske fredsavtalen fra 1994 har jordanske myndigheter ansvar for Tempelhøyden, og dermed også al-Aqsa-moskeen. På Tempelhøyden har man vektere for å sikre ro og orden. Les mer i Store norske leksikon moské tempelet i Jerusalem Jerusalems historie  islamsk kunst og arkitektur